text: På bar bund i sag om fiskedød
  12 september 2011 kl. 08.50
  Miljøteknikere er på bar bund, når det gælder, hvad der har slået syv-otte tons fisk ihjel i Filskov Dambrug.
  - Det var ikke rart at se på, fortæller fiskemester Torben Brandt til TV SYD.
  
  Begyndte at dø
  Fiskedøden begyndte ved 18.30-tiden søndag. Torben Brandts far ville lige se til fiskene, da han havde spist - og opdagede så, at de var begyndt at dø.
  - I løbet af den første time døde 3,5 tons, fortæller Torben Brandt.
  Filskov Dambrug har op mod 140 tons fisk gående i sine bassiner. Også lørdag aften var der en del fisk som døde.
  
  På bar bund
  -Vi er nærmest på bar bund, siger miljøvagten, Peter Thomassen, Kolding, som tog prøver i dambruget søndag aften. 
  - Jeg kunne konstatere, at pH-niveauet var meget lavt i vandet. Det tyder på en voldsom forurening, siger Peter Thomassen. Men vi har ikke kunnet konstatere, at gylle eller ensilage-saft skulle være løbet ud i Omme Å. 
  - Normalt vil vandet lugte af gylle og skumme, men det gjorde det ikke. Derfor kan der også være tale om, at nogen har hældt et giftstof ud i åen.
  
  Brud på trykledning
  Dambruget havde selv hørt om et uheld med en trykledning ved Gadbjerg Rensningsanlæg. Her løb en del spildevand ud i åen. 
  - Men der er så meget vand i åen netop nu, at det umuligt kan have haft så stor effekt, siger miljøvagten. 
  Billund Kommune oplyser, at der løber ca. 4000 liter vand i sekundet gennem Omme Å ved Filskov.
  
  Ikke i seng 
  Miljøvagten fortsætter sine undersøgelse. Hvis nogen har oplysninger i sagen, skal de kontakte Billund Kommune. 
  Og på Filskov Dambrug fortsætter Torben Brandt med at samle døde fisk op fra dammene. Han har ikke været i seng siden fiskedøden blev opdage søndag aften. 
  - Døde fiske forbruger også ilt, så det er nødvendigt at få dem op.
  Dambruget blev også ramt af fiskedød i to kanaler lørdag aften ved 22.30-tiden.
  